《题邑生陈溢钟山草堂》
明代·高棅

钟山抱蓝田，水木含清气。
爱尔静者居，草堂在山翠。
帘栊映竹开，几席侵花置。
野客载酒过，山僧抱琴至。
陶然接欢赏，邈尔成幽契。
月出天海空，云生石门闭。
岱溪樵唱来，沙头松声细。
佳趣足淹留，远心更迢递。
维时属休明，岩穴无遗弃。
终南登捷径，北山裂荷制。
予亦问山灵，斯人果忘世。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。